የጊዳቦ ግድብ የአርብቶ አደሩን ህይወት እየቀየረ መሆኑ ተገለጸ
ከ1 ቢሊየን ብር በላይ ገንዘብ ወጭ የተገነባው የጊዳቦ ግድብ የአርብቶ አደሩን የህይወት አቅጣጫ እየቀየረ ነው ሲሉ የምስራቅ ጉጂ አርብቶ አደሮች ተናገሩ።በደቡብ በኩል በሲዳማ ክልል እና በምስራቅ በኩል በኦሮሚያ ክልል ምስራቅ ጉጂ ዞን የሚዋሰነው የጊዳቦ ግድብ ግንባታ 2002 ዓ.ም ተጀምሮ በተለያዩ ምክንያቶች ተጓቶ በ2011ዓ.ም ወደ ስራ የገባ ቢሆንም አሁን ላይ የአካባቢውን ስነ ምህዳር እየቀየረ ነው ተብሏል፡፡የምስራቅ ጉጂ አካባቢ ማህበረሰቦች ከዚህ ቀደም ኑሯቸውን ሙሉሙሉ የመሠረቱት በእንስሳት እርባታ እንደነበር እና የእርሻ ልምዱም እንዳልነበራቸው ገልጸው አካባቢውን በመስኖ እንዲለማ ታስቦ የተገነባው የጊዳቦ ወንዝ የአካባቢውን አርብቶአደር ማህበረሰቡን አርሶአደር አድርጎታል ብለዋል።በእቅድ ከ300 በላይ የሚሆኑ አርብቶና አርሶ አደሮች ተጠቃሚ ሲሆኑ በእርሻ ስራውም ስንዴን ጨምሮ የተለያዩ አትክልቶች ይመረታሉ።በዚህም ደስተኛ መሆናቸውን የተናገሩት አርሶና አርብቶ አደሮቹ የከብት እርባታው ላይ በቂ የሆነ የህክምና አገልግሎት ባለመኖሩ የተነሳ በበሽታ እየተጎዱባቸው በመሆኑ መንግስት ትኩረት እንዲሰጣቸው ጠይቀዋል።በአካባቢው ላይ ጉብኝት እያደረገ ያለውን የክልሉን ልኡክ አየመሩ የሚገኙት በመስተዳድር ርእሰ መስተዳድር ማዕረግ የገጠር ልማት ክላስተር አስተባባሪ ግርማ ዶ/ር አመንቴ በበኩላቸው ኑሮውን በእንስሳት እርባታ ላይ መስርቶ የነበረው የአካባቢው ነዋሪ ገበሬውን ማስተማር ከተቻለ ሁሉንም ማድረግ እንደሚችሉ ምስክር ናቸው ብለዋል፡፡መንግስታቸው አካባቢውን ለመለወጥ ትኩረት ሰጥቶ እየሰራ መሆኑን የተናገሩት ዶ/ር አመንቴ ሁሉንም የአካባቢውን አቅም ለመጠቀም ነዋሪዎቹ ያነሷቸውን የመስኖ ውሃ ተደራሽነትን ጨምሮ ሌሎች ጥያቄዎችን የክልሉ መንግስት ከሚመለከታቸው የፌደራል ተቋማት ጋር ተመካክሮ ምላሽ ለመስጠት መወሰኑን ገልጸዋል።ከዚህም በተጨማሪ የጊዳቦ ግድብን ጨምሮ በሌሎች የመስኖ ግድቦች ላይ እቅድ ተነድፎ ወደ ስራ መገባቱንም ተናግረዋል።በቀጣይ ከከፍተኛ የትምህርት ተቋማት በተያያዥ የትምህርት ዘርፍ የተመረቁ ተማሪዎችን አደራጅቶ በማሰልጠን በነዚህ ግድቦች በመታገዝ ወደ ዘመናዊ የግብርና ምርት እና ንግድ እንዲገቡ ይደረጋል ብለዋል።(በሚልኪያስ አዱኛ)